
5. számú

JEGYZŐKÖNYV
Készült: Balatonvilágos Község Önkormányzata Képviselő-testületének Gazdasági és Ügyrendi Bizottsága 2026. július 21. napján a községháza tanácstermében 8:00 órakor megtartott soron kívüli bizottsági üléséről

Bartek Róbert GÜB Elnök: Tisztelettel köszönti a megjelenteket a 2026. július 21-ei bizottsági ülésen. Megállapítja, hogy a bizottság határozatképes, a megválasztott 5 fő bizottsági tagból, 4 fő jelen van, Kovács Péter bizottsági tag jelezte, hogy késik. Jegyzőkönyv hitelesítőnek felkéri Kovács Tamás bizottsági tagot. Kéri, aki a javaslattal egyetért, kézfelemeléssel jelezze.

A szavazásban 4 fő vett részt:

A bizottság 4 igen szavazattal, 0 nem szavazattal és 0 tartózkodással - az alábbi határozatot hozza:

Balatonvilágos Község Önkormányzata Képviselő-testületének 
Gazdasági és Ügyrendi Bizottsága 
40/2026. (VII. 21.) határozata
a jegyzőkönyv hitelesítő kijelöléséről
Balatonvilágos Község Önkormányzata Képviselő-testületének Gazdasági és Ügyrendi Bizottsága jegyzőkönyv hitelesítőnek Kovács Tamás bizottsági tagot választja meg.

Felelős: Bartek Róbert GÜB Elnök

Határidő: értelem szerint
Bartek Róbert GÜB Elnök: Elmondja, hogy a bizottsági ülésnek kettő napirendi pontja van. Kéri, aki a kiadott napirend tárgyalásával egyetért, kézfelemeléssel jelezze. 
A szavazásban 4 fő vett részt:

A bizottság 4 igen szavazattal, 0 nem szavazattal és 0 tartózkodással az alábbi határozatot hozza:

Balatonvilágos Község Önkormányzata Képviselő-testületének 
Gazdasági és Ügyrendi Bizottsága 
41/2026. (VII. 21.) határozata
a napirend elfogadásáról
Balatonvilágos Község Önkormányzata Képviselő-testületének Gazdasági és Ügyrendi Bizottsága a 2026. július 21-ei ülése napirendjét a következőben határozza meg:

1./ Magyar Mentőmotor Alapítvány önkormányzati támogatás iránti kérelmének elbírálása

2./ Balatonvilágosi Nyugdíjasok Érdekvédelmi-, Érdekképviseleti Egyesülete támogatás iránti kérelme
A bizottság felkéri a bizottság elnökét a napirend előterjesztésére.
Felelős: Bartek Róbert GÜB Elnök

Határidő: azonnal

1./ Magyar Mentőmotor Alapítvány önkormányzati támogatás iránti kérelmének elbírálása
Előterjesztő: Bartek Róbert bizottság elnöke
Előterjesztés a jegyzőkönyv mellékletei.
Bartek Róbert GÜB Elnök: Megkérdezi, hogy a bizottság tagjainak sikerült-e átnézni az anyagokat. Megkérdezi van-e hozzászólás, kérdés, javaslat. Nincs, így javasolja a Gazdasági és Ügyrendi Bizottságnak a Magyar Mentőmotor Alapítvány részére, az Alapítvány működési költségeinek támogatása és a mentőmotoros szolgálat fenntartása érdekében, valamint a környező lakosság, illetve a turisták sürgősségi betegellátása költségeinek részbeni fedezetére 200.000,- Ft összegű támogatás biztosítását. A döntés végrehajtásához szükséges előirányzat az önkormányzat 2026. évi költségvetésében a 084031 Civil szervezetek támogatása kormányzati funkción (általános keret) rendelkezésre áll. Kéri, aki a javaslattal egyetért, kézfelemeléssel jelezze.
A szavazásban 4 fő vett részt:

A bizottság 4 igen szavazattal, 0 nem szavazattal és 0 tartózkodással az alábbi határozatot hozza:
Balatonvilágos Község Önkormányzata Képviselő-testületének 

Gazdasági és Ügyrendi Bizottsága 

42/2026. (VII. 21.) határozata
a Magyar Mentőmotor Alapítvány önkormányzati támogatás iránti kérelmének elbírálásáról
Balatonvilágos Község Önkormányzata Képviselő-testületének Gazdasági és Ügyrendi Bizottsága megtárgyalta az „Magyar Mentőmotor Alapítvány önkormányzati támogatás iránti kérelmének elbírálása” tárgyú előterjesztést, és az alábbi határozatot hozza:

A Gazdasági és Ügyrendi Bizottság a Szervezeti és Működési Szabályzatról szóló 12/2024. (XI.7.) önkormányzati rendelete 29. § (3) bekezdése m) pontjában biztosított átruházott hatáskörében eljárva a Magyar Mentőmotor Alapítvány részére (2131 Göd, Wigner Jenő. u. 8.), az Alapítvány működési költségeinek támogatása és a mentőmotoros szolgálat fenntartása érdekében, valamint a környező lakosság, illetve a turisták sürgősségi betegellátása költségeinek részbeni fedezetére 200.000,- Ft összegű támogatást biztosít. A döntés végrehajtásához szükséges előirányzat az önkormányzat 2026. évi költségvetésében a 084031 Civil szervezetek támogatása kormányzati funkción (általános keret) rendelkezésre áll.

A bizottság elfogadja a Támogatási megállapodásban foglaltakat, annak aláírására felhatalmazza a GÜB elnökét. Egyben felkéri a jegyzőt a támogatási megállapodás mindkét fél általi aláírását követően a támogatás összegének pénzügyi teljesítésére.

Felelős: Bartek Róbert PGB elnök


  Dr. Boda Zsuzsanna jegyző

Határidő: 2026. augusztus 5.

2./ Balatonvilágosi Nyugdíjasok Érdekvédelmi-, Érdekképviseleti Egyesülete támogatás iránti kérelme
Előterjesztő: Bartek Róbert bizottság elnöke
Előterjesztés a jegyzőkönyv mellékletei.
Bartek Róbert GÜB Elnök: Megkérdezi van-e hozzászólás, kérdés, javaslat. Nincs, így javasolja a Gazdasági és Ügyrendi Bizottságnak a Balatonvilágosi Nyugdíjasok Érdekvédelmi, Érdekképviseleti Egyesülete részére a Siófoki Halfesztiválon való részvétel céljából a részvétel részbeni fedezetére 40.000,- Ft összegű támogatás biztosítását. A döntés végrehajtásához szükséges előirányzat az önkormányzat 2026. évi költségvetésében a 084031 Civil szervezetek támogatása kormányzati funkción rendelkezésre áll. Kéri, aki a javaslattal egyetért, kézfelemeléssel jelezze.
A szavazásban 4 fő vett részt:

A bizottság 4 igen szavazattal, 0 nem szavazattal és 0 tartózkodással az alábbi határozatot hozza:
Balatonvilágos Község Önkormányzata Képviselő-testületének 

Gazdasági és Ügyrendi Bizottsága 

43/2026. (VII. 21.) határozata
a Balatonvilágosi Nyugdíjasok Érdekvédelmi-, Érdekképviseleti Egyesülete támogatás iránti kérelméről
Balatonvilágos Község Önkormányzata Képviselő-testületének Gazdasági és Ügyrendi Bizottsága megtárgyalta a „Balatonvilágosi Nyugdíjasok Érdekvédelmi-, Érdekképviseleti Egyesülete támogatás iránti kérelme” tárgyú előterjesztést, és az alábbi határozatot hozza:
A Gazdasági és Ügyrendi Bizottság a Szervezeti és Működési Szabályzat 2. melléklet B) 1. pontjában biztosított átruházott hatáskörében eljárva a Balatonvilágosi Nyugdíjasok Érdekvédelmi, Érdekképviseleti Egyesülete (8171 Balatonvilágos, Dózsa Gy. út 1.) részére a Siófoki Halfesztiválon való részvétel céljából a részvétel részbeni fedezetére 40.000,- Ft összegű támogatást biztosít. A döntés végrehajtásához szükséges előirányzat az önkormányzat 2026. évi költségvetésében a 084031 Civil szervezetek támogatása kormányzati funkción rendelkezésre áll.

A bizottság elfogadja a Támogatási megállapodásban foglaltakat, annak aláírására felhatalmazza a GÜB elnökét. Egyben felkéri a jegyzőt a támogatási megállapodás mindkét fél általi aláírását követően a támogatás összegének pénzügyi teljesítésére.

Felelős: Bartek Róbert GÜB elnök


  Dr. Boda Zsuzsanna jegyző

Határidő: 2026. augusztus 5.

Bartek Róbert GÜB Elnök: Kovács Péter bizottsági tag megérkezett. Megállapítja a határozatképességet. Az ülésen 5 fő vesz részt. 
Dr. Boda Zsuzsanna jegyző: Megkérdezi, hogy mi indokolja a nyugdíjasok esetében ezt a kérelmet? Azt tudja, hogy milyen célból igénylik.

Bartek Róbert GÜB Elnök: A nyugdíjas egyesületnek nincs túl sok pénze, és a nyugdíjasokat mindig támogatni szokta a bizottság. Tisztában van vele, hogy a 200.000,- Ft-os támogatást már megkapták.

Némethné dr. Jenei Éva aljegyző: Megkérdezi, hogy ez az összeg valóban kisegíti őket?

Kovács-Krutzler Adrienn GÜB tag: A rendezvényhez szükséges alapanyagokat meg tudják vásárolni belőle. 
Tretykó István alpolgármester: Felveti, támogatás összegét meg lehetne emelni és abban limitálni a támogatás összegét. 
Bartek Róbert GÜB Elnök: Nem olyan régen lett megemelve a támogatás összege. 

Kovács Tamás GÜB tag: Nem egyedi esetről van szó a nyugdíjasok plusz kérelmével kapcsolatban, hiszen már más szervezet is kapott plusz támogatást, mint például a karatésok tatamira. A nyugdíjas egyesület pedig az egyik legaktívabb egyesület a településen. 
Némethné dr. Jenei Éva aljegyző: Kérdése, hogy a helyi rendelet, amely a civil szervezetek támogatásáról szól, az szabályozza-e, hogy egy civil szervezet egy költségvetési évben többször kaphat, vagy nem. 
Bartek Róbert GÜB Elnök: Nincs ilyen. Véleménye szerint a mai világban a nyugdíjasokat igenis támogatni kell, ha csak 40.000,- Ft-tal, amiből az üzemanyagot finanszírozzák és viszik a település jó hírét, részéről nem probléma. Más is kapott plusz támogatást, például a Népdalkör a rendezvényük megszervezéséhez. 
Dr. Boda Zsuzsanna jegyző: Elmondja, hogy nem ezzel van a probléma, hanem hogy ezzel precedenst teremtenek.
Takács Károly polgármester: Nem jellemző, hogy ez „elharapózna”, nem szoktak állandóan plusz támogatásokat kérni. 
Némethné dr. Jenei Éva aljegyző: Javasolná a rendelet módosítást, hogy a rendeletbe kerüljön bele, hogy egy költségvetési évben maximum két alkalommal adható támogatás és onnantól kezdve következetes döntések születhetnek. 
Kuti Henriett Margit jegyzői referens: Elmondja, hogy le van szabályozva a költségvetésben, hogy melyik szervezet mennyi támogatást kaphat az előirányzatból, ami a költségvetésbe be lett tervezve. Nem minden civil szervezet használja fel. 
Dr. Boda Zsuzsanna jegyző: Át kell gondolni, hogy lenne a legmegfelelőbb. 
Bartek Róbert GÜB Elnök: Felvet egy másik témát, amely az előző testületi ülésen lett megszavazva, méghozzá a fogorvosi ellátáshoz egy autokláv berendezés megvásárlása. Erről úgy tudja, hogy probléma merült fel az ügyben és szeretne többet tudni róla. 
Takács Károly polgármester: Balatonfőkajár polgármestere kereste meg a balatonvilágosi önkormányzatot azzal, hogy az ügyben keletkezett iratanyagot szeretné megkapni, mert nem tudtak róla. 
Kuti Henriett Margit jegyzői referens: Hozzáteszi, hogy a fogorvosi ellátást Balatonfőkajár biztosítja. Az alkalmazott fogorvos jelen esetben Kovács Péter képviselő úr felesége. Pár hete felmerült, hogy szeretne a fogorvos egy autokláv berendezést a rendelőbe és képviselő úr továbbította ezt az önkormányzatunk felé. 
Kovács Péter képviselő: Kifejti, hogy erre azért lenne szükség, hogy a napjainknak megfelelő higiéniát, a különböző hatóságoknak megfelelő körülményeket teljesítse egy fogászati ellátás, ahhoz megfelelő sterilizálás és higiéniai körülmények kellenek. Jelenleg egy régi, több tíz éves elavult hőlégsterilizátor van a rendelőben. Ennek a továbbfejlesztett változata az autokláv sterilizátor, ami megfelel napjaink követelményeinek. 
Takács Károly polgármester: Balatonfőkajár polgármestere nehezményezte, hogy nem a balatonfőkajári önkormányzatnál lett kezdeményezve, mert ő a szolgáltató, neki van szerződése a fogorvossal. 
Kovács Péter képviselő: Véleménye szerint volt kezdeményezés az ottani önkormányzattal, de ezt a fogorvosnő tudná jobban elmondani. 
Dr. Boda Zsuzsanna jegyző: Megkérdezi, hogy milyen összegről van szó?
Kuti Henriett Margit jegyzői referens: A június 30-ai ülésen megszavazta a testület az autokláv beszerzését bruttó egymillió nyolcszázezer forint összegben. A következő lépés az lenne, hogy a beszerzett eszköz átadásra kerüljön a szolgáltatást végző részére. Tehát itt Balatonfőkajár önkormányzatával kellene egy megállapodást kötni, nem a fogorvossal. 
Kovács Péter képviselő: Elmondja, hogy januárban a fogorvosnő jelezte a balatonfőkajári önkormányzatnak, hogy egy új fogászati kezelőegységre lenne szüksége és akkor jelezte szóban, hogy egy új autokláv berendezés is szükséges volna, mert elavult. Akkor azt a választ kapta, hogy amennyiben belefér tízmillió forintba, akkor lehet, ha nem fér bele akkor nem. Nem fért bele, csak a fogászati kezelőegység. Ezután képviselő úr jelezte itt a balatonvilágosi önkormányzatnál, hogy szükség volna egy autokláv beszerzésére, de ehhez a két önkormányzatnak egyeztetni kellene, mert nem tudja, hogy mi ennek a folyamata. 
Takács Károly polgármester: A probléma annyi, hogy mindkét önkormányzatnál ezt írásban kellett volna jelezni, nem szóban. 
Dr. Boda Zsuzsanna jegyző: Ha egymillió forint feletti ez a kvázi ajándékként átadott készülék, abban az esetben testületi döntés szükséges mindkét oldalról. A megállapodást el kell fogadni mindkét oldalról, mert ez egy nagyértékű eszközátadás 
Kovács Péter képviselő: Megkérdezi, hogy ez csak használatba adás, nem átadás. 
Takács Károly polgármester: Elmondja, hogy ezért kérte a polgármester úr az eddig keletkezett iratanyagot, hogy tudja mik történtek az ügyben és hogy kerül ez az eszköz az ő használatukba. 
Závodni Lászlóné gazdasági vezető: A döntés megvan, de a beszerzés még nem történt meg. 

Némethné dr. Jenei Éva aljegyző: Ebben az esetben akkor a két önkormányzatnak kell a továbbiakban megtárgyalni és dönteni az ügyben a megállapodásról. 
Dr. Boda Zsuzsanna jegyző: Tehát egy használati megállapodást kell készíteni, amit mindkét önkormányzat elfogad. 
Závodni Lászlóné gazdasági vezető: Az eszköz beüzemeléséhez és üzemeltetéséhez szigorú feltételek vannak, engedélyeket kell kérni főleg egy ilyen korszerű eszköznél, ezt jogszabály írja elő, így véleménye szerint a megállapodásba mindenképpen bele kell venni, hogy ennek a költségét ki viseli. 

Dr. Boda Zsuzsanna jegyző: Egyetért vele. 
Takács Károly polgármester: Zárásként elmondja, hogy ismét felveszi a kapcsolatot Balatonfőkajár polgármesterével, hogy átbeszéljék a lépéseket az ügyben. 
Bartek Róbert GÜB Elnök: Megköszöni mindenkinek a részvételét, és a Gazdasági és Ügyrendi Bizottság ülését 8:15 órakor bezárja.

